Daði Friðriksson sviðsstjóri sölu- og markaðssviðs hjá Tölvumiðlun

Tölvumiðlun er hugbúnaðarfyrirtæki sem stofnað var 1985 og fagnar í ár tuttugu ára starfsafmæli sínu. Starfsemi Tölvumiðlunar fer fram á þremur meginsviðum, sem skiptast í hugbúnaðarsvið, ráðgjafar- og þjónustusvið auk sölu- og markaðssviðs. Sviðsstjóri sölu- og markaðssviðs er Daði Friðriksson: Starfsemin er fjölbreytt, en segja má í stuttu máli að við séum að þróa og þjónusta hugbúnað sem við bjóðum fyrirtækjum og stofnunum um allt land. Auk annarra verkefna hefur það verið stefna Tölvumiðlunar að sérhæfa sig í stöðluðum heildarlausnum í starfsmannamálum. Þekktasta afurð okkar er launakerfið H-laun, sem búið er að vera í notkun frá árinu 1991 og er útbreiddasta launakerfi landsins. Á afmælisárinu kynnum við til sögunnar nýja kynslóð H-Launa, sem við köllum HLaun3. Nýja kynslóðin er heildarlausn sem býr yfir fjölmörgum einingum, auk launakerfis, sem spannar feril launþega frá ráðningu til starfsloka. Þessar einingar eru meðal annars Mannauður, Ráðningar og Starfsmannavefur.

HLaun3 gefur okkur tækifæri til að þjónusta viðskiptvini okkar mun betur en áður og hefur verið mjög vel tekið. Fjölmargir viðskiptavina okkar hafa þegar uppfært í nýja kynslóð og er fjöldi innleiðinga yfirstandandi.

Starf mitt snýr að sölu og markaðssetningu á afurðum okkar, þátttöku í vöruþróun, samningagerð við birgja auk annarra málaflokka. Fyrir hönd fyrirtækisins hef ég undanfarin ár tekið þátt í spennandi verkefni: Putting IC into Practice“ (PIP) sem er samstarfsverkefni tuttugu norrænna upplýsingatæknifyrirtækja um skráningu þekkingarverðmæta. Um er að ræða skráningu á óefnislegum verðmætum fyrirtækja (mannauði, skipulagsauði og viðskiptaauði) og framsetningu þeirra í þekkingarskýrslu sem byggð er á samræmdum vísbendingum og mælikvörðum. Við höfum lokið gerð fyrstu þekkingarskýrslu okkar og hafið undirbúning að þeirri næstu.

Þess má geta að auk þess að sérhæfa okkur í heildarlausnum í starfmannamálum endurseljum við gagnagrunna frá Oracle og hugbúnaðarlausnir fyrir röntgendeildir sjúkrastofnana frá Kodak svo segja má að starf mitt sé fjölbreytt og spanni mörg svið í þessum geira.“

Daði kom til starfa hjá Tölvumiðlun snemma árs 2002: Ég var áður áratug í tryggingageiranum, síðast sem markaðsstjóri og staðgengill forstjóra hjá Alþjóða líftryggingarfélaginu, sem nú heitir KB Líf. Ég kem sem sagt úr tryggingum yfir í hugbúnaðargeirann. Í tryggingum er fjallað um fjárhagslegt öryggi og hugarró en hugbúnaðarsala og þjónusta snýst um að leysa flókin verkefni með hagkvæmum hætti fyrir notendur. Þetta virðist ólíkur starfsvettvangur í fyrstu, en gildin eru þó hin sömu hvað varðar markaðssetningu, sölu og þjónustu, hver svo sem varan er sem sýslað er með.“

Eiginkona Daða er Soffía D. Halldórsdóttir, tannsmíðameistari og eiga þau tvö börn, Goða Má, tíu ára og Nínu Margréti sex ára. Áhugamál Daða eru nokkur: Á veturna eiga skíðin hug okkar allan og við reynum að komast á skíði eins oft og kostur er hér heima og þar sem það hefur verið takmakað undanfarna vetur þá förum við á skíði erlendis. Í vetur ætlum við að fara á skíðasvæði sem við höfum áður heimsótt, sem er Sälen í Svíþjóð, ákaflega góður og skemmtilegur staður. Þetta verður fjölskylduferð þar sem við munum hitta fyrir aðra fjölskyldumeðlimi. Við hjónum veiðum einnig og er ég meira fyrir stangveiðina en eiginkonan hallast að skotveiðinni. Þá er ég aðeins farinn af stað í golfið sem markmiðið er að verði fjölskyldusport líkt og skíðamennskan.“

Nafn: Daði Friðriksson.

Fæðingarstaður: Reykjavík, 10. 5. 1967.

Foreldrar: Friðrik Bergsveinsson og Sigrún Olgeirsdóttir.

Maki: Soffía D. Halldórsdóttir.

Börn: Goði Már 10 ára, Nína Margrét 6 ára.

Menntun: Stúdent frá Verlsunarskóla Íslands. B.A. í alþjóðaviðskiptum frá Assumption College í Massachusetts í Bandaríkjunum.